SMK ต้นตอ..ขอเลิก.!
SMK ทัวร์ลงด้วยการยกเลิกประกันโควิดแบบ เจอ จ่าย จบ เมื่อก.ค.ที่ผ่านมา แม้จะกลับลำไม่ยกเลิกกรมธรรม์แล้วก็ตามแต่ดูเหมือนจะไม่ทันการณ์เสียแล้ว
SMK ทัวร์ลงด้วยการยกเลิกประกันโควิดแบบ เจอ จ่าย จบ เมื่อก.ค.ที่ผ่านมา แม้จะกลับลำไม่ยกเลิกกรมธรรม์แล้วก็ตามแต่ดูเหมือนจะไม่ทันการณ์เสียแล้ว
18 ส.ค. 2564

หลังจากบริษัท สินมั่นคงประกันภัย จำกัด (มหาชน) หรือ SMK สร้างปรากฏการณ์ทัวร์ลงด้วยการประกาศยกเลิกประกันโควิดแบบ เจอ จ่าย จบ เมื่อช่วงกลางเดือนก.ค.ที่ผ่านมา จนเกิดกระแสดราม่าร้อนฉ่าในโลกออนไลน์ แม้ภายหลังจะกลับลำ ไม่ยกเลิกกรมธรรม์แล้วก็ตามแต่ดูเหมือนจะไม่ทันการณ์เสียแล้ว
เพราะแบรนด์พังไม่เป็นท่าไปแล้ว..!? ตอนนั้นก็มีคำถามตามมาว่า SMK กำลังคิดอะไรอยู่ ทำไมถึงยอมเอาชื่อเสียงของบริษัท และแบรนด์ที่สั่งสมมากว่า 70 ปี มาเสี่ยงขนาดนี้..?
ล่าสุดรู้แล้วๆ ต้นตอ SMK เทประกันโควิด..!! หลังจากเปิดงบไตรมาส 2/2564 พลิกมาขาดทุน 359 ล้านบาท ลดลง 264.86% จากช่วงเดียวกันของปีก่อนที่มีกำไรสุทธิ 218 ล้านบาทถือเป็นการขาดทุนครั้งแรกของ SMK เลยนะเนี่ย…
สาเหตุที่ทำให้งบ SMK ในไตรมาสนี้มีบาดแผล มาจากรายได้รวมที่หายไป 29 ล้านบาท หรือลดลง 1.09% อยู่ที่ 2,675 ล้านบาท จากช่วงเดียวกันของปีก่อนมีรายได้รวม 2,705 ล้านบาท หลัก ๆ มาจากเบี้ยประกันภัยที่ถือเป็นรายได้สุทธิในไตรมาสนี้อยู่ที่ 2,486 ล้านบาท ลดลงจากในไตรมาส 2/2563 ที่มีเบี้ยประกันภัยที่ถือเป็นรายได้สุทธิ 2,686 ล้านบาท
ขณะที่มีค่าใช้จ่ายรวม 3,131 ล้านบาท เพิ่มขึ้น 28.43% จากช่วงเดียวกันของปีก่อนอยู่ที่ 2,437 ล้านบาท ซึ่งตัวการหลักมาจากค่าสินไหมทดแทนที่เพิ่มขึ้น 733 ล้านบาท หรือเพิ่มขึ้น 47.29% อยู่ที่ 2,284 ล้านบาท ก็สอดคล้องกับสถานการณ์โควิด ที่เริ่มมีการระบาดรุนแรงตั้งแต่ช่วงต้นเดือนเม.ย. ส่งผลให้มียอดเคลมประกันโควิดเพิ่มมากขึ้นเลยเป็นที่มาที่ทำให้ SMK พลิกมาขาดทุนอย่างที่เห็น…ก็เป็นไปได้ว่า SMK เล็งเห็นถึงสถานการณ์ที่ไม่สู้ดีนัก เลยกะชิ่ง
ชิงออกมาประกาศยกเลิกประกันโควิดแบบ เจอ จ่าย จบ เพื่อปิดความเสี่ยงของบริษัท แต่ SMK อาจลืมนึกถึงผลกระทบที่จะตามมา ซึ่งประเมินค่ามิได้ โดยเฉพาะความเชื่อมั่นต่อแบรนด์ที่หายไปในพริบตา (เรียกกลับคืนมายากซะด้วยสิ)โอเค
แม้เรื่องนี้ทำได้ ในแง่กฎหมายไม่ผิดอะไร แต่ผู้บริหารน่าจะใช้ศาสตร์และศิลป์สักหน่อยมั้ย
ไม่ใช่อยู่ ๆ ก็บอกเลิกโต้ง ๆ อย่างนี้ ก็ไม่แคล้วงานเข้าสิคุณขาาา
แหม๊
ทีเมื่อปีที่แล้ว ยอดขายประกันโควิดโตระเบิดระเบ้อ
แต่ยอมเคลมน้อย ช่วยหนุนให้บริษัทฟาดกำไรสุทธิไปตั้ง 757 ล้านบาท จากรายได้รวม 10,413 ล้านบาท คุณปิดปากเงียบ…แต่พอมียอดคนติดเชื้อเยอะ ยอดเคลมสูง คุณปิดความเสี่ยง ด้วยการเทลูกค้าแบบนี้ มันไม่แฟร์หรอกนะ…
จากเหตุการณ์ดังกล่าว SMK คงได้ไม่คุ้มเสีย เพราะวันนี้อาจเป็นตัวลูกค้าที่จะเป็นฝ่ายเท SMK บ้างแล้วล่ะ…
ก็น่าจับตาว่า ผลงานในไตรมาส 3 จะได้รับผลกระทบมากน้อยแค่ไหน..? และจะลุกลามต่อเนื่องไปถึงไตรมาส 4 หรือไม่..? เผลอ ๆ อาจทำให้ปีนี้ SMK ต้องปิดสถานะด้วยตัวเลขขาดทุนก็ได้
ใครจะไปรู้..!? (ปกติบริษัทประกันจะขาดทุนน้อยมาก เพราะมักมีการป้องกันความเสี่ยงไว้อยู่แล้ว)
เรียกว่าอยู่ดีๆ SMK ก็แกว่งเท้าหาเสี้ยนซะงั้น…
เอาเป็นว่าจาก ณ ราคาปิดเมื่อวันที่ 15 ก.ค. SMK มีมาร์เก็ตแคปอยู่ที่ 7,250 ล้านบาท (ประกาศยกเลิกประกันโควิดวันที่ 16 ก.ค.)จนถึงวันนี้มาร์เก็ตแคปเหลือแค่ 5,700 ล้านบาท
นั่นเท่ากับว่า ช่วงหนึ่งเดือนที่ผ่านมา มาร์เก็ตแคปหายไปแล้วกว่า 1,750 ล้านบาท
นี่คือราคา(แรก)ที่ SMK ต้องจ่าย..!! และไม่รู้ว่าจะต้องจ่ายไปอีกนานแค่ไหน..?
งานนี้ไม่ต่างจากเสียน้อยเสียยาก เสียมากเสียง่ายนะเออ…
…อิ อิ อิ…